Document ID: 32006D0338

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Μαΐου 2006
που επιτρέπει στη Δημοκρατία της Πολωνίας να απαγορεύσει στην επικράτειά της τη χρήση ορισμένων ποικιλιών αραβοσίτου που περιέχονται στον κοινό κατάλογο ποικιλιών καλλιεργούμενων φυτικών ειδών, σύμφωνα με την οδηγία 2002/53/ΕΚ του Συμβουλίου
[κοινοποιηθείσα υπό τον αριθμό Ε(2006) 1790]
(Το κείμενο στην πολωνική γλώσσα είναι το μόνο αυθεντικό)
(2006/338/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη,
τη συνθήκη για την ίδρυση των Ευρωπαϊκών Κοινοτήτων,
την οδηγία 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων φυτικών ειδών (1), και ιδίως το άρθρο 16 παράγραφος 2 στοιχείο β),
Εκτιμώντας τα ακόλουθα:
(1)
Η Επιτροπή, σύμφωνα με το άρθρο 17 της οδηγίας 2002/53/ΕΚ, δημοσίευσε στη σειρά C της Επίσημης Εφημερίδας της Ευρωπαϊκής Ένωσης, στον κοινó κατάλoγο ποικιλιών καλλιεργούμενων φυτικών ειδών, ορισμένες ποικιλίες αραβοσίτου.
(2)
Βάσει του άρθρου 16 παράγραφος 1 της εν λόγω οδηγίας, τα κράτη μέλη μεριμνούν ώστε, από τη δημοσίευση που αναφέρεται στο άρθρο 17, οι σπόροι ποικιλιών που έχουν γίνει αποδεκτές σύμφωνα με τις διατάξεις της παρούσας οδηγίας ή σύμφωνα με τις αρχές που αντιστοιχούν στις αρχές της παρούσας οδηγίας δεν υπόκεινται σε κανένα περιορισμό εμπορίας ως προς την ποικιλία.
(3)
Στις 24 Ιουνίου 2005, η Επιτροπή έλαβε από τη Δημοκρατία της Πολωνίας αίτημα για την απαγόρευση, με βάση το άρθρο 16 παράγραφος 2 β της οδηγίας 2002/53/ΕΚ, της χρήσης και διάθεσης στην αγορά υλικού σποράς από ποικιλίες αραβοσίτου οι οποίες δεν είναι κατάλληλες για καλλιέργεια στη Δημοκρατία της Πολωνίας. Το αίτημα αυτό ακολούθησε άλλο που αφορούσε γενετικά τροποποιημένες ποικιλίες αραβοσίτου οι οποίες θα αποτελέσουν το αντικείμενο χωριστής απόφασης.
(4)
Στις 9 Δεκεμβρίου 2005, η Δημοκρατία της Πολωνίας απέστειλε στην Επιτροπή πίνακα ποικιλιών αραβοσίτου που θεωρούσε ακατάλληλες για καλλιέργεια στις συνθήκες της Δημοκρατίας της Πολωνίας. Ο πίνακας αυτός συμπληρώθηκε από τις πολωνικές αρχές σε επιστολή της 9ης Ιανουαρίου 2006. Η Δημοκρατία της Πολωνίας ζητά την άδεια να απαγορεύσει όλες τις ποικιλίες αραβοσίτου του πίνακα από την επικράτειά της επί αόριστη χρονική περίοδο.
(5)
Έχοντας υπόψη την τελευταία πρόταση του άρθρου 16 παράγραφος 2 στοιχείο β), η οποία ορίζει ότι κάθε τέτοιο αίτημα προερχόμενο από κράτος μέλος θα πρέπει να υποβάλλεται πριν από το τέλος του τρίτου ημερολογιακού έτους από την αποδοχή της ποικιλίας στον κοινó κατάλoγο, το αίτημα που υποβλήθηκε από τη Δημοκρατία της Πολωνίας το 2005 δεν θα μπορούσε να καλύπτει τις ποικιλίες που έγιναν αποδεκτές στον κοινό κατάλογο πριν από την 1η Ιανουαρίου 2002.
(6)
Από τις πληροφορίες που διατίθενται για τις υπόψη ποικιλίες, είναι γνωστό ότι αυτές δεν είναι κατάλληλες για καλλιέργεια σε οιοδήποτε μέρος της Πολωνίας, λόγω της ιδιαίτερα υψηλής τους κατηγορίας ωρίμανσης που είναι τουλάχιστον 350 σύμφωνα με το δείκτη του FAO ή ισοδύναμης κατηγορίας ωρίμανσης. Οι σχετικοί κλιματολογικοί και γεωργικοί παράγοντες αποτελούν μόνιμο εμπόδιο για την καλλιέργεια των ποικιλιών αυτών στη Δημοκρατία της Πολωνίας.
(7)
Κάτω από τις συνθήκες αυτές, το αίτημα της Δημοκρατίας της Πολωνίας θα πρέπει να γίνει δεκτό βάσει του άρθρου 16 παράγραφος 2 για τις ποικιλίες αραβοσίτου που αναφέρονται στην παρούσα απόφαση αλλά όχι για εκείνες τις ποικιλίες που αναφέρονται στον κοινό κατάλογο πριν από την 1η Ιανουαρίου 2002.
(8)
Για να καταστεί δυνατό η Επιτροπή να ενημερώσει τα λοιπά κράτη μέλη και να επικαιροποιήσει τον κοινó κατάλoγο ποικιλιών καλλιεργούμενων φυτικών ειδών που προβλέπονται στην οδηγία 2002/53/ΕΚ, η Δημοκρατία της Πολωνίας θα πρέπει να ενημερώσει την Επιτροπή ως προς το πότε θα κάνει χρήση της άδειας που χορηγείται με την παρούσα απόφαση.
(9)
Τα μέτρα που προβλέπονται στην παρούσα οδηγία είναι σύμφωνα με την γνώμη της μόνιμης επιτροπής σπόρων προς σπορά και γεωργικών δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στην Δημοκρατία της Πολωνίας παρέχεται η άδεια να απαγορεύσει την χρήση, σε οιοδήποτε μέρος της επικράτειάς της, των ποικιλιών αραβοσίτου που αναφέρονται στο παράρτημα της παρούσας απόφασης.
Άρθρο 2
Το υπόλοιπο μέρος του αιτήματος της Δημοκρατίας της Πολωνίας, που καλύπτει ποικιλίες αραβοσίτου οι οποίες περιλήφθηκαν στον κοινό κατάλογο πριν την 1η Ιανουαρίου 2002, δεν γίνεται δεκτό.
Άρθρο 3
Για να καταστεί δυνατόν η Επιτροπή να ενημερώσει τα λοιπά κράτη μέλη, η Δημοκρατία της Πολωνίας θα γνωστοποιήσει στην Επιτροπή την ημερομηνία από την οποία θα κάνει χρήση της άδειας που της δίδεται βάσει του άρθρου 1.
Άρθρο 4
Η παρούσα απόφαση απευθύνεται στη Δημοκρατία της Πολωνίας.
Βρυξέλλες, 8 Μαΐου 2006

Labels: 12
18
17
6